সার্ভাইভার সিরিজ: ওয়ারগেমস (২০২৩)

সার্ভাইভার সিরিজ: ওয়ারগেমস একটি পেশাদার কুস্তি প্রতি-দর্শনে-পরিশোধ (পিপিভি) এবং ডাব্লিউডাব্লিউই নেটওয়ার্কের অনুষ্ঠান ছিল, যা ওয়ার্ল্ড রেসলিং এন্টারটেইনমেন্ট (ডাব্লিউডাব্লিউই) তাদের ব্র্যান্ড র এবং স্ম্যাকডাউনের জন্য প্রযোজনা করেছে, যা সার্ভাইভার সিরিজ কালানুক্রমিকের অধীনে প্রচারিত সপ্তত্রিংশ অনুষ্ঠান ছিল। এই অনুষ্ঠানটি ২০২৩ সালের ২৫শে নভেম্বর তারিখে মার্কিন যুক্তরাষ্ট্রের ইলিনয়ের রোজমন্টের অলস্টেট এরিনায় অনুষ্ঠিত হয়েছে; যা ২০২২ সালের হেল ইন এ সেলের পর এই মাঠে ডাব্লিউডাব্লিউইর প্রথম এবং ২০১৯ সালের পর সার্ভাইভার সিরিজের প্রথম অনুষ্ঠান ছিল।
এই অনুষ্ঠানে সর্বমোট পাঁচটি ম্যাচ অনুষ্ঠিত হয়েছে। এই অনুষ্ঠানের সর্বশেষ ম্যাচে রেন্ডি অরটন, সেথ "ফ্রিকিন" রলিন্স, জে উসো, সামি জেইন ও কোডি রোডস ওয়ারগেমস ম্যাচে দ্য জাজমেন্ট ডে ও ড্রু ম্যাকইন্টায়ারকে পরাজিত করেছে। অন্যান্য শীর্ষস্থানীয় ম্যাচে, রিয়া রিপলি ডাব্লিউডাব্লিউই চ্যাম্পিয়নশিপের জন্য আয়োজিত একক ম্যাচে জোই স্টার্ককে এবং ডাব্লিউডাব্লিউই আন্তঃমহাদেশীয় চ্যাম্পিয়নশিপ ম্যাচে গুন্থার দ্য মিজকে সাবমিশনের মাধ্যমে পরাজিত করেছে।
এই অনুষ্ঠানে পূর্ব নির্ধারিত কাহিনীর ধারাবাহিকতায় অনুষ্ঠিত ম্যাচগুলো অন্তর্ভুক্ত ছিল, যেখানে কুস্তিগিরগণ পূর্ব নির্ধারিত কাহিনী অনুযায়ী অনুষ্ঠানগুলোতে নায়ক, খলনায়ক অথবা পার্থক্যহীন চরিত্র ধারণ করেছেন যা এক বা একাধিক ম্যাচে উত্তেজনা সৃষ্টি করেছে। এই ম্যাচগুলোর ফলাফল র এবং স্ম্যাকডাউন ব্র্যান্ডে নিযুক্ত ডাব্লিউডাব্লিউইর লেখকদের দ্বারা পূর্বনির্ধারিত ছিল, যার ধারাবাহিক কাহিনী ডাব্লিউডাব্লিউইর সাপ্তাহিক টেলিভিশন অনুষ্ঠান "র" এবং "স্ম্যাকডাউনে" প্রদর্শন করা হয়েছে।
সার্ভাইভার সিরিজ হলো ডাব্লিউডাব্লিউই দ্বারা আয়োজিত একটি বার্ষিক সরাসরি অনুষ্ঠান, যা সাধারণত প্রতি বছরের নভেম্বর মাসে অনুষ্ঠিত হয়। রেসলম্যানিয়ার পর ডাব্লিউডাব্লিউইর ইতিহাসে দ্বিতীয় দীর্ঘতম চলমান এই প্রতি-দর্শনে-পরিশোধ অনুষ্ঠানটি ডাব্লিউডাব্লিউই দ্বারা আয়োজিত প্রধান চারটি প্রতি-দর্শনে-পরিশোধ অনুষ্ঠানের (রেসলম্যানিয়া, রয়্যাল রাম্বল এবং সামারস্ল্যাম) মধ্যে একটি; এবং ২০২১ সাল অনুযায়ী, প্রধান পাঁচটি অনুষ্ঠানের মধ্যে একটি (যেখানে মানি ইন দ্য ব্যাংক অন্তর্ভুক্ত)। এই পাঁচটি প্রধান অনুষ্ঠানের মধ্যে রেসলম্যানিয়ার পর এটি ডাব্লিউডাব্লিউই দ্বারা আয়োজিত চতুর্থ বৃহত্তম অনুষ্ঠান। ১৯৮৭ সালের ২৬শে নভেম্বর তারিখে প্রথমবারের মতো সার্ভাইভার সিরিজ অনুষ্ঠিত হয়েছে।
এই অনুষ্ঠানটি ঐতিহ্যগতভাবে সার্ভাইভার সিরিজ ম্যাচ দ্বারা চিহ্নিত করা হয়, যা এক ধরনের ট্যাগ টিম এলিমিনেশন ম্যাচ; এটি সাধারণত একে অপরের বিরুদ্ধে চার বা পাঁচজন কুস্তিগিরের দুটি দল নিয়ে আয়োজন করা হয়। সার্ভাইভার সিরিজ ম্যাচে একটি দলের প্রতিটি সদস্যকে জয়ের জন্য অবশ্যই প্রতিপক্ষ দলের সকল কুস্তিগিরদের নিষ্কাশিত করতে হবে। ম্যাচের নামটি এই শর্ত থেকে উদ্ভূত হয়েছে, কারণ বিজয়ীরা "সার্ভাইভার" নামে অভিহিত হয়। কখনও কখনও সার্ভাইভার সিরিজের ম্যাচে অতিরিক্ত শর্ত আরোপ করা হয়, যেমন পরাজিত দলের সদস্যদের ডাব্লিউডাব্লিউই হতে বরখাস্ত করা হবে। সাধারণত দুটি দলের মধ্যে প্রতিদ্বন্দ্বিতা করা হলেও, ২০১৯ সালের অনুষ্ঠানে ত্রিমুখী সার্ভাইভার সিরিজ ম্যাচে একে অপরের বিরুদ্ধে তিনটি দল ছিল।
২০২৩ সালের এই অনুষ্ঠানটি সার্ভাইভার সিরিজ কালানুক্রমিকের সপ্তত্রিংশ অনুষ্ঠান ছিল, যা ২৫শে নভেম্বর তারিখে মার্কিন যুক্তরাষ্ট্রের ইলিনয়ের রোজমন্টের অলস্টেট এরিনায় আয়োজন করার জন্য নির্ধারণ করা হয়েছিল। এই অনুষ্ঠানটি ঐতিহ্যগতভাবে প্রতি-দর্শনে-পরিশোধে সম্প্রচার করার পাশাপাশি, এটি মার্কিন যুক্তরাষ্ট্রে ধারাবাহিক সম্প্রচার পরিষেবা এবং আন্তর্জাতিক বাজারে ডাব্লিউডাব্লিউই নেটওয়ার্কে সরাসরি সম্প্রচার করা হয়েছে।